《观丁将军故剑》
清代·陈睿思

丁公小永孙子棻，崎嵚厉落非庸人。兴酣对客拔剑舞，飞电睒睒风轩轩。

坐客观者喜且愕，丁生材武超人群。生云小子何足算，公等未见先将军。

将军自少性敢决，翘关负来空千钧。生平武事略可数，钩戟剑槊刀枪弴。

就中剑舞尤第一，上马下马皆如神。白猿遁逃不敢进，青龙仿佛缠其身。

余闻自恨生已晚，不得身与将军亲。将军更有遗事否，余为倾耳君具陈。

生云昔时有草窃，啸聚海岛如云屯。醢人之骨食人肉，元戎束手徒逡巡。

吾祖仗剑往杀贼，髑髅带血枭辕门。贼中岂少强健者，直前捕斩犹孤㹠。

后来贼平受上赏，皆由一剑成功勋。只今吾祖已没世，英风猛气犹生存。

此剑时时吐光怪，匣里龙啸清宵闻。同人拔鞘决眼觑，殷红战血痕疑新。

昔闻陇西世受射，将军之后应生君。君今好文不好武，性嗜奇古师皇坟。

自言今者特偶耳，儿戏恐使他人嗔。劝君只合绳祖武，毋徒健笔扛龙文。

古来武人画麟阁，文士老死荒江滨。君不见贱子学书不学剑，途穷恸哭空酸辛。

作者简介：字匡九，江南长洲人。康熙壬午举人。○予前结葑南诗课，招匡九人，每诗成，众人屈服，谓文庄公有后。兹选中《三朝要典》、《丁将军故剑》二篇，皆课题也。才命相妨，中道徂谢，士林咸为惋惜。